30 шықәса инареиҳаны Аԥсны аҳра зуаз Қьалашьбеи иааикәыршан иҟаз ахҭыс дуқәа ахәаԥшцәа ирбар сҭахуп иҳәеит апиеса ақәыргылаҩ, Аԥсны Жәлар рартист Шьалуа Гыцба.
"Аԥсуа актиор ду Азиз Агрба, адраматә театр асценаҿы иқәиргылахьан Қьалашьбеи аҳра аниуаз аамҭа атәы зҳәо, Гаргь Гәлиа иповест ала "Асыс еиқәаҵәақәа". Усҟан уи апиеса аимак-аиҿак ду ахылҿиааит Қырҭтәыла аганахьала. Ақәыргыламҭа ықәган", — игәалаиршәоит Шьалуа Гыцба.
Иара иҳәоит адрама автор, Анзор Мықәба, аҭоурыхҭҵааҩцәа Қьалашьбеи дызшьыз ҳәа еиуеиԥшым агәаанагарақәа ирымоу атәы мҳәакәа, ихатәы азнеишьа, ихатәы аверсиа, шаку аҩымҭа ақәыргылара ахь дхьазырԥшыз.
"Анзор Мықәба аҭоурых аҿы еилыргам наҟ инышьҭаҵаны, ихәыцшьала, уи аҟазарахь ирханы, даҽа ԥсҭазаарак аҭаны иҩҩит апиеса", — азгәаиҭеит аспектакль ақәыргылаҩ.
Шьалуа Гыцба иҳәеит апиеса аспектакль алҵыртә еиԥш аџьабаа ду шадырбалаз.